**INFORMACIJA APIE PAVOJINGĄJĮ OBJEKTĄ**

**UAB ,,KAUNAS TERMINAL.LT“**

Bendro pobūdžio informacija apie pavojingąjį objektą skirta visuomenei supažindinti.

**1. Pavojingojo objekto adresas, vieta ir lygis.**

UAB ,,Kaunas Terminal.LT“ (Ateities pl. 35, Kaunas) aukštesniojo lygio pavojingasis objektas, identifikavimo kodas 10025487, yra Kauno miesto savivaldybėje Petrašiūnų seniūnijoje. Turto, esančio adresu Ateities pl. 35 Kaune, savininkas yra UAB ,,Kaunas Terminal.LT“, kurio buveinė V. Krėvės pr. 85-27, Kaunas.

**2. Galimų avarijų priežastys.**

Pagrindinės galimų avarijų priežastys gaisrai, sprogimai galintys kilti išsiliejus dyzelinui ir susidarius sprogiam angliavandenilio garų-oro mišiniui dėl atviros ugnies šaltinio arba kibirkšties, sabotažo ar diversijos ir kt. Didelio kiekio Mazuto ar dyzelino išsiliejimas į aplinką dėl technologinės įrangos gedimų, rezervuarų, vamzdyno trūkimo, nukrypimų nuo technologinio režimo, darbuotojų darbų saugos reikalavimų ar padarytų klaidų ir kitų priežasčių.

**3. Veiklos vykdytojas ir pavojingosios medžiagos.**

Pagal sudarytą nuomos sutartį turtą, esantį adresu Ateities pl. 35, Kaune, valdo UAB ,,Kauno termofikacijos elektrinė“ (Taikos pr. 147, Kaunas), o pagal sudarytą eksploatavimo sutartį jį eksploatuoja UAB ,,Energijos sistemų servisas“ Taikos pr.147, Kaunas).

Pavojingojo objekto UAB ,,Kaunas Terminal.LT“ veikla –naftos produktų (kūrenamojo mazuto M-100 ir dyzelino) saugojimas ir didmeninė prekyba. Naftos produktai atvežami į bendrovės naftos produktų terminalą geležinkelio vagonais - cisternomis ir iškraunami į antžeminius rezervuarus. Produktai iškraunami ir pakraunami bendrovės teritorijoje uždaru būdu – vamzdynais siurblių pagalba. Naftos produktų saugojimui yra įrengti 6 antžeminiai metaliniai 10 000 m3 projektinės talpos rezervuarai ir 2 antžeminiai metaliniai 30 000 m3 projektinės talpos rezervuarai. Atvežto mazuto geležinkelio cisternomis išleidimui iš geležinkelio vagonų yra įrengta 2-jų geležinkelio atšakų mazuto priėmimo- pakrovimo estakada. Mazutui priimti panaudojamos dvi gelžbetoninės tarpinės talpos, kurios yra po 600 m3 talpos kiekviena. Į saugojimo rezervuarus mazutas perpumpuojamas perpylimo siurblių pagalba. Mazutas yra sandėliuojamas 5 talpose po 10 000 m3, o dyzelinas 2-juose talpose po 30 000 m3 ir viename 10 000 m3 s talpoje. Aplink rezervuarus yra įrengti apsauginiai žemės pylimai. Prie pagrindinio įvažiavimo yra įrengta 2000 m2 ploto aikštelė, kurioje yra 4-ios dyzelinio kuro išdavimo į autocisternas kolonėlės.

Mazutas, kaip rezervinis kuras, yra naudojamas bendrovės UAB ,,Kauno termofikacijos elektrinė“ poreikiams t. y. šilumos gaminimui, kuri šiluminėmis trasomis ir vamzdynais tiekiama Kauno miesto gyventojams šildymo sezono metu.

Visa pavojingojo objekto teritorija, aptverta tvora, ji yra stebima stebėjimo kameromis, visą parą teritorijos priežiūrą ir apsaugą kontroliuoja saugos tarnyba.

**4. Naftos ir jos produktų keliamas pavojus.**

Nafta ir jos produktai turi charakteringą kvapą ir garuoja. Šie garai (naftos angliavandeniliai) yra degūs, sunkesni už orą, todėl įvykus avarijai ir pučiant nepalankiam vėjui jie gali susikaupti žemesnėse vietose, rūsiuose, tuneliuose. Žmogus pradeda jausti naftos angliavandenilių kvapą, kai ore jų koncentracija yra 0,3 mg/m3. Remiantis Lietuvos higienos norma HN 35:2007 „Didžiausia leidžiama cheminių medžiagų (teršalų) koncentracija gyvenamosios aplinkos ore“, vienkartinė lakiųjų organinių junginių (LOJ) didžiausia leidžiama koncentracija (DLK) gyvenamosios aplinkos ore yra iki 5,0 mg/m3.

Kvapas gali būti juntamas jau tada, kai LOJ koncentracija yra apie 16 kartų mažesnė nei leistina norma. Naftos ir jos produktų garai yra kenksmingi gyviems organizmams.

|  |  |
| --- | --- |
| LOJ koncentracija, mg/m3 |  |
| 0,3 | Žmogus pradeda jausti naftos angliavandenilių kvapą |
| 5,0 | LOJ vienkartinė DLK gyvenamosios aplinkos ore |
| 1,5 | LOJ paros DLK gyvenamosios ir visuomeninės paskirties pastatų patalpų ore |

Naftos produktai ypač degūs skysčiai. Degant naftos produktams išsiskiria degimo procesui įprasti produktai: anglies monoksidas (CO), anglies dioksidas (CO2), azoto oksidas (NOx), sieros dioksidas (SO2), angliavandeniliai (CxHx), vandens garai (H20).

Įkvėpus didelės koncentracijos dūmų, rūko ar garų galimas kvėpavimo trakto dirginimas dėl jų poveikio. Pasireiškus simptomams gali pykinti ir sukelti viduriavimą.

**5. Gyventojų perspėjimas įvykus didelei pramoninei avarijai UAB ,,Kaunas Terminal.LT“.**

Apie įvykusią didelę pramoninę avariją gyventojams gali būti pranešta per įjungtas garsines objekto ir gretimų ūkio subjektų sirenas, vietines radijo stotis ir televiziją, perspėjimo pranešimais į gyventojų mobiliuosius telefonus. Papildomai į prognozuojamą taršos zoną gali būti pasiųsti policijos ekipažai, kurie automobilinių garsiakalbių pagalba perduos perspėjimo pranešimus ir informaciją Petrašiūnų ir Palemono gyventojams apie įvykusią avariją. Bus suteikta tokio pobūdžio informacija:

- kurioje vietoje įvyko avarija (gaisras);

- kokie produktai išsiliejo (užsidegė);

- kokios krypties vėjas pučia ir į kurią pusę neša angliavandenilių (dūmų) debesį;

- ką privalo daryti gyventojai patenkantys į užterštą pavojingomis cheminėmis medžiagomis zoną.

Gavus pranešimą apie įvykusią avariją naftos produktų terminale per vietinę radiją ar televiziją, gyventojai privalo likti patalpose ir užsidaryti (geriau užsandarinti) lauko duris, langus, balkonus, orlaidės bei ventiliacijos angas ir laukti tolimesnės informacijos ir specialiųjų tarnybų atvykimo, saugoti kvėpavimo organus: užsidėti ant burnos ir nosies marlės ir vatos raištį ar sušlapintą su vandeniu rankšluostį.

Gavus nurodymus laikinai išvykti iš namų, išjungti visus energijos šaltinius. Išeinant iš užterštos zonos, eiti statmenai vėjo krypčiai (kad vėjas pūstų į šoną), tik atviromis vietovėmis, vengti daubų, uždarų kiemų, siaurų gatvelių, tankiai krūmais užsodintų vietų. Vengti bėgimo, eiti normaliu žingsniu. Atsižvelgiant į ekstremaliosios situacijos mastą ir pavojų gyventojams, gali būti priimtas sprendimas gyventojus evakuoti. Gyventojai privalo tiksliai vykdyti specialiųjų tarnybų ir ekstremaliųjų situacijų valdymo organų nurodymus.

**6. Informacija apie pavojingojo objekto atliktus planinius patikrinimus.**

UAB ,,Kaunas Terminal.LT“ veikla periodiškai tikrinama atitinkamų valstybės institucijų. Dėl išsamesnės informacijos reikėtų kreiptis į Priešgaisrinės apsaugos ir gelbėjimo departamentą (PAGD) prie Vidaus reikalų ministerijos el. p.: pagd@vpgt.lt) ir Kauno priešgaisrinę gelbėjimo valdybą (KPGV), el. p.: kaunas.pgv@vpgt.lt **.**

Parengė:

Kauno miesto savivaldybės administracijos Viešosios tvarkos skyriaus

Civilinės saugos ir mobilizacijos poskyris